Oez une novele estoire
(59)

Qui bien devroit estre en memoire. 

Lontans a este adiree: 

Mes or l'a un mestres trovee 

Qui l'a translatee en romanz.

Oez comment ge la comanz. 

Ce fu en mai au tens novel 

Que Renart tint son fil Rovel 

Sor ses genolz a un matin. 

Li enfes ploure de grant fin 
10

Por ce qu'il n'aveit que mangier. 

Renart le prist a apaier. 

Si li a dit «Filz cuer de roi, 

Ge vois el bois de Veneroi 

Porchacer a ton cors viande». 

Atant s'en ist parmi la lande 

Et s'en entre en la voie errant 

Et molt sovent vet coloiant 

Savoir s'il poïst acrocher

Qui a son filz oüst mester, 

Coc ou jeline ou oison. 

Mester en aureit en mason 

Que il n'i a point de cuisine, 

Et sa feme gist de gisine, 

S'est molt ses osteus desgarniz. 
25

Atant li sont devant sailliz

Cinc que jelines, que chaponz. 
Et Renart se mist es trotons 

Tot droit vers els grant aleüre 

Tant qu'il vit venir l’ambleüre 
30

Huon l'abe et sa mesniee. 

Renart maudit sa chevauchiee

Qui sor lui a hui fet teil taille. 

Fuiant s'en torne, si baaille, 

Qu'il n'i ose plus demorer 
35

Por les levrers qu'il veit mener. 

Vers la forest s'en va corant 

Et Huon l'abé devorant.

«Ahi - fait il - Huon l'abé, 

Mal jur vos seit hui ajorné! 
40

Molt m'as hui fait grant desturber,

Qu'entre ma boce et ma cuillier 

As hui proie sor mei sesie. 

Maudite seit la toue vie! 

Que trop me par as hui grevé. 
45

G'en oüsse ja un levé, 

Se ne fusses sitost venu.

Et quant ne m'as aperceü, 

Ge m'en irai que bien que mal. 

Meuz m'en vient partir paringal 
50

Trestot sanz perte et sanz mehaing, 

Que recovrer mortel gaaing.» 

Atant s'en veit toz eslessez, 

Molt est dolanz et corochez 

De ce qu'il n'a rienz conquesté 
55

Qu'a son ostel eüst porté
Por sa mesnie desjunier. 

Tote jur ne fina d'errer 

Jusqu'a tant que vint vers midi 

Que il garda, si a coisi 
60
Tibert le chat qui se giseit 

Sor une roche et rostisseit 

Sa pance au chaut del soleil.

Ce dist Renart «Molt me merveil, 

Se c'est Tybert qui la s'acoste.»
65

«Oïl voir, ce sui ge, bauz hoste.»
«Et por ce que ci estes vos, 

Ge me voil desresner o vos -
Ce dist Renars - et reposer:

Que je ne finai hui d'aler.»
70

«Si alez dormir en un angle! 

N'ai que fere de vostre jangle 

Ne de vos falordes oïr: 

Fuiez, si me laissez dormir! 

Ge n'ai or de noise mester. 
75

Fuiés de ci, ales biller.» 

«Avoi, sire Tybert li chaz, 

Por ce s'ore aves voz degraz 

Et se vostre pance est or pleine, 

Ne durra mie la semeine 

Cist orgoulz que vos or avez. 

Por ce s'or estes saolez, 

Si me faites chere lovine. 

Ge conterai a Hermeline

La foi et la reconnissance 
85

Dont vos estes et la provance. 

Et ge l'ai en meisson laissee: 

Tot de novel est achociee 

D'un molt bel filz et d'une fille.» 

«Par fei, n'i donreie une bille -

Ce dit Tybert - en els n'en toi.»
«Avoi, sire Tybert, par foi, 

Ge n'en puis mes, se me dement, 

Que desgarnis sui malement. 

Ge ne laissai hui a l'ostel 
95

Ne pain ne vin ne car ne sel, 

Dont ele se poïst disner. 

Si m'avint hui a l'encontrer 

Huon l'abé, un vis diable.»
«Renart doit il donc dire fable, 

Qui jeüne et feit penitance?

Nenil, mes estre en repentance
Si deit aler paissiblement 

Ne mie ganler a la gent

Qu’il trovera par les cemins: 
105

Ainz se deit tenir toz enclins, 

Quant il vait en pelerinage, 

Ne deit mie demener rage.»
«Avoi, Tybert or est asez. 

N'estez vos mie encor lassez - 
110

Fet sei Renart - de mei gaber?

Ja nel vos doüssez penser. 

Por ce se je sui or frarinz, 

Asés set Deu quex pelerins 

Nus somes» Renart li a dit. 
115

Et Tybert dist «Se Dex t'aït, 

Renart, di moi ou est l'iglise 

Ou tu vas oïr le servise. 

Ja ne ses tu pas messe entendre. 

Ge t'ai veü carité prendre 
120

Deus fois sans aler au moster. 

Molt es religieus des er 

En petit d'ore devenu. 

Conment dont t'est ice venu?»
«Par deu, Tybert, vos avés tort. 
125

Tex est febles qui devient fort.

Tybert - ce dit Renart - merci! 

Au besoin voit on son ami. 

Mes feites le conme corteis, 

Venés o mei en cel defois 
130

El plaissié Guillaume Bacon 

Saveir se ja troverion

Aucune chose a os ma feme.»
«Nofferai - dist Tybert - par m'ame, 

N'ai or mester de traveller.»
135

«Gel di por vos esbanoier 

Et por mei feire conpaingnie.
(60)

Si ferés molt grant cortoisie 

Se vos venés o moi esbatre.»
«Voire mes se tu me fez batre 
140

Par ton engin et fere honte ?» 

«Avei, Tybert, ice que monte?

Par la fei que je dei Rovel, 

Ne voudroie por le mantel 

Qui orendreit au col me pent,
145

Qu'en vos i forfeïst neient, 

Ne que eüssiés se bien non 

Tant con serion conpaingnon.»
Et puis dist en bas belement 

«Tybert, Dex t'enveit marement,
150

Que molt m'auras hui ramproné. 

Mes il t'ert bien gerredoné
Se je puis et engin i vaut.»
Et apres a parlé plus haut. 

«Sire Tybert - Renart a dit -

Ge vos aim molt, se Dex m'aït.» 

Ce dit Tybert «Bien vos en croi.»
Atant sont essu del Moloi

Vers le Vernoi tuit esleissé, 

Si se ferent enz el plaissé, 
160

Loing del castel desos la vile. 

Et Renart qui molt sout de gile, 

Aveit Tybert mis a raison.

«Tybert, par ta confession - 

Fet soi Renart - di moi verté, 
165

S’or venoient ci aroté 

Tuit li chen Guillaume Bacon, 

Se Dex te face veir pardon, 

Quar me di or que tu feroies, 

Fuiroies tu, si me lairoies?» 

«Ainz m'en monteroie lasus -
Ce dist Tybert - n'i auroit plus. 

Si esgarderoie lor force, 

Se je trovoie crues n'escorce

Ou ge me poüsse mocier, 
175

Ses laireie outre chevacer: 

Que trop par est ma pance plene, 

Au core me faudroit l'aleine. 

Et vos, Renart, que ferees?

Bien sai que vos fuïreez, 
180

Si me laireez covenir.»
Atant voient avant venir 

Guillaume Bacon o ses chenz. 

«Ici ne voi ge nul des miens, 

Sire Tybert - ce dist Renarz -
185

Or face chascun de ses arz 

Et tot au mouz que il porra, 

Que Renart plus n'i demorra. 

Sire Teberd, or del monter, 

Ne vos tiengne pas de gaber,

N'estes or mie sor la roche 

Ou ore me dist vostre boce 

Les foles paroles cuisanz. 

La parlerez avoc ces genz, 

il vos voudront ja detroer,
195

Si conmenchez a sarmoner. 

Se vos lor i treez sarmon, 

Vos vos i tendrés a bricon:

Que ja ne monterés si haut 

Que a terre de l'eschafaut 

Ne vos metent de lor bastons, 

De lor arz et de lor bozons. 

Et se vos estes entrepris,

Ja par moi ne serés requis: 

N'il n'en prendront ja reençon, 

S'il n'ont vostre gris peliçon.»
Lors se mist Renart au travers. 

Et Tybert s'est au cenne aers, 

Si est montés sans demorance, 

Qui au core n'aveit fiance, 

Trop se senteit pesans et lenz. 

Sovent disoit entre ses denz 

Sa credo et sa paternostre: 

«Ha Dex - fait se il - pere nostre,

Abandoné a totes genz, 

Garissiés mes pies et mes denz 

Et ma santé et ma proece, 

Que ge n'i muire par perece,

Mon chef, mes euz et ma feture. 

Et si donés male aventure 

Renart qui ça m'a amené!»
Atant ont Renart escrié
Li braconnier qui l'ont veü.

Et li bracet sont esmeü,

Si vienent sos le cesne dreit 
225

Ou dan Tybert li chas esteit. 

Iloc conmencent a glatir. 

Ne s'en volent por rien partir 

Devant que tuit li ponneor 

Sont venu et li coreor. 
230

Merveillent soi que li chen ont 

Tant qu'il gardent el caine amont, 

Si ont choisi Tybert le chat. 

S'or ne li a mester barat 

Ja i porra tost escoter, 
235
Quar il conmencent a giter 

Que pieres que bastons en haut: 

Et il lor guencist et tressaut, 

Si li est bien de ce venu 

Que il n'i ont nul arc oü.
240

Mes o les bastonz en gitant 

Le font sovent saillir avant. 

Mes il ne l'en est a neent, 

Ainz les tient a mavaise gent: 

Ne prise rien tot lor ruer, 
245

Il ne s'en faiseit que gaber, 

Que ja par oulz n'oüst nul mal, 

Quant uns prestres vint a cheval 

Qui ses livres ot fet troser 

Por ce que il deveit chanter 

A Blaangni por le proveire

Qui esteit ales a la feire. 

Ne saveit d'autres livres rien. 

N'i coneüst ne mal ne bien. 

Ce qu'il en set, set par anui, 
255

Por ce les porteit avoc lui. 

Le prestre del Breil aveit non. 

Cele part vint a esperon 

Ou vit cels qui gitent au chat.

Tot prestement sor euls s'enbat 
260

Cil li dient «Se Dex vos voie, 

Danz prestrez, ou en ert la voie?»
«A Blaanni voloie aler,

Mes o vos voudrai demorer 

Tant que cis chaz seit abatuz.» 
265

Lors est li prestres descenduz 

Tot meintenant, e met le frein

Desor le col de son polein, 

Sel laisse tot sanz atachier.

Bastonz aquelt fort a trenchier. 
270

Et Tebert li chaz se regarde. 

«Ha prestres, male flambe t'arde! -
Ce dist Tybert - de ton venir
(61)

Me poüsse ge bien sofrir.»
Atant vient li prestres au cene. 
275

Et danz Tybers li chaz l'arenne

«Sire prestre, que me volez?

Sachez bien que pas ne venez 

Vers moi a reison ne a droit 

Si conme prestres fere doit 
280

A doner moi confession.

Ja ne sui je mie laron

Qu'en doie asallir ne tuer. 

Je me voloie confesser, 

Se vos oüsses vostre estole. 
285

Mes vostre feme n'est pas fole,

Que en a lie son veel. 

Mes foi que doi seint Ysrael,

Vos faites molt grant vileinie

Qui venés par tele estotie 
290

Vers moi qu'en vout ici destruire:

Il vos porroit encor bien nuire. 

Or doüssez avoir proié
A cous qui m'ont ci asegié
Que il se tressissent arere 

Tant qu'oüssiez a cest pechere 

Priveement un poi parlé
Et que m'oüssies confessé.»
A cest mot li prestres pris a 

Un des bastons que il trencha, 
300

Si fert Tybert desor l’eschine 

Que sor une brance l'encline. 

«Avoi, dan prestres - dit Tybert -
Feru m'avés a decovert. 

Vos n'estes mie loiau prestre, 
305

Pastor d'ames doüssez estre, 

Mes vos estes le plus rapax 

Qui fet a tot son pooir maux. 

Se fussiez pastor ovium, 

Ne me feïssiés se bien non. 
310

Pou entendez de l'escriture. 

Que Dex li doinst malaventure, 

Qui a prestre vos ordena, 

Qu'en sa vie tant ne fola. 

Danz prestres, fuiés vos de ci! 
315

Par vos sera Dex bien servi. 

Daheit ait qui poor en a!» 

Atant li prestres regita, 

Et Tybert molt bien li guenchist 

Et puis aprés itant li dist 

«Por quoi me volés vos abatre?

Ja vois je jus ma corpe batre. 

Il a en vos mal confessor.»
Et li prestres rejete oncor 

Un des bastons qui est coüz. 

Et Tybert est aval venuz 

De brance en brance belement. 

Apensez s'est d'un hardement: 

S'il pooit sallir el cheval 

Au prestre qui tant li fet mal, 
330

Qui ses livres avoit trossez, 

Lors auroit de ses bonz asez: 

Aler l'en fereit a ses piez. 

Tant par est Tybert abaissiez 

Que tuit quident qu'a terre veisse. 
335

Lor chens huient et font grant noise 

Qu'il quident qu'il voille descendre, 

Mes il voudra a el entendre. 

Tant se trait envers le polein, 

Qu'il ot bien veü que le frein 

Ot sor le col tot a delivre. 

Li prestres s'en tendra por ivre 

De ce qu'il n'i ert atachez. 

Et Tybert s'est tant aprochez 

Et tant trez envers le roncin, 
345

Et li provoire Mauvoisin 

Son chen apele «Or ça, or ça! 

Ja a cestui n'eschapera - 

Fet soi li prestres - gel vos di, 

Puis qu'a la pel l'aura saisi. 
350

Or l'abaton entre les chens, 

Si verron que fera li miens.»
Lors ont tuit de rechef hué. 

Et Tybert s'est tant avalé,
Quant il ruerent lor bastons, 
355

Qu'il sailli entre les arçons 

Del polein qui fu esfreés. 

Les granz galoz s'en est tornés 

Tot le chemin de Blaaignié. 

Et li braconnier tot iré
360

Por le chat qu'il orent perdu, 

Ont le provoire bien batu, 

Puis apelent lor chens batant. 

Et li prestres s'en vait plorant 

Apres Tybert tot le chemin, 
365

Toz soul fors que de Mauvoisin 

Son chen qui apres vait trotant. 

Et Tybert veit esporonant 

Et galope et retient son frein: 

Molt par siet bien sor le polein. 
370

Tybert le prestre regarda 

Qu'aprés lui vient, tot tressua. 

«Avoi, dan prestres - dit Tybert - 

Tex cuide gaaigner qui pert, 

Et autre enborse le gaain. 

Mal dol li sorde et mal mahain 

De son catel et de son cors 

A proveire, quant il vet fors 

Por le mester Damledeu fere 

Qui vout les bestes contrefere! 
380

Dahez ait prestre veneor! 

Il doit vivre d'autre labor, 

Puis qu'il est a prestre sacrez 

Et tant fet q'il est ordenez, 

Del mester Damledeu doit vivre. 

Et vos, danz prestre, esteez ivre 

Qui laisseez vostre mester  

Por aler un chat dechacer. 

Mes c'ert por metre el peleçon 

A vostre putein de meison. 
390

Vos ne feïstes pas que sages 

Or en est vostre li damages 

Et la perte et le meschance. 

Et je sui en ferme creance,

S'irai mes oan au moster: 
395

Por vos fere or le mester. 

Molt vos en est bien avenu: 

Tot vostre sen avés perdu, 

Vos livres avez adirés. 

Molt estes or maloürez, 
400

Ne savés mes plus une letre. 

D'el vos convendra entremetre 

Que de cures d'ames tenir. 

Bien vos devoit mesavenir 

Qui derere aviez trossés
405

Et a vostre dos adossez 

Les seinz livres Nostre Seignor 
Dont on le sert et nuit et jor. 

Mes por ice le fesiez 

Qu'en autre rien ne saviez. 
410

(62)

Vos n'estes pas de mon savoir, 

Quar je cuit autretant savoir 

En trestot le peior qui soit, 

Conme en çous que j'ai orendroit». 

«Haï, Tybert - ce dist li prestres -
415

Baux dous amis et bau dous mestres, 

Rent moi mes livres: je t'afi, 

Contendrai moi en ta merci. 

Si me rendés mon palefroi!» 

«Or n'en soiez ja en esfroi - 
420

Ce dit Tybert - par seint Martin, 

Anchois m'arés dit en latin 

Con l'en dit fable, se volés.»
«Faba - dist li prestre - or l'avés.»

Ce dist Tybert «Ce ne puet estre. 
425

Faba c'est feve sanz areste, 

Et fabula ice est fable. 

Alez, fou prestre, au deable 

Qui vos puisse le col briser, 

Si apernés autre mester: 
430

Que la premere question 

M'avez sausé conme bricon. 

Mes dites mei ici endroit, 

Se savés par ont cevre poit». 

«Par le cul quant il est overt.» 

«Mes par la corne - dit Tebert - 

Or me respondés de gramaire! 

Savés nient de celi faire 

Que li prestre font as clerçons 

Quant il lor pernent lor leçons?»

«Par fei, j'en soel savoir asés.»
«Bien vos en croi, mes trop venez 

Si pres de moi que il m'ennuie. 

Mes savez vos nule alleluie 

Ne douz chant por moi endormir? 
445

Vos me voureez or tenir 

Parmi les rennes de cest frein. 

Lessier m'estovroit le polein 

Et trestote le trosseüre. 

Mes Dex li doinst malaventure 
450

Qui le vos en verra mener!» 

Lors aquelt a esporoner 

Tant que de lui pert la veüe. 

Lors a Tybert grant joie hoüe, 

Et le prestre tristre et dolans 
455

Va aprés demandant as genz 

Qu'il encontre parmi la voie, 

«Dites - fait il - se Dex vos voie, 

Veïstes vos par ci mener 

Un cheval et esporoner
460

Qui or se departi de nos?»
«Cist prestres qui ci vent si sous - 

Font soi cil a qui il parole -
Bien puet estre que il afole 

Ou il a espoir trop boü.» 

«Seignor - dist il - einz m'a tolu 

Mon cheval a trestot mes livres.»
«Oez - font il - est il dont ivres?

Dan prestre, il est la feste as fox. 

Si fera len demein des chox 
470

Et grant departie a Baieus: 

Alés i, si verrés les jeus.»

Li prestre ot q'il li vont gabant, 

Si s'en est retornés atant, 

Il e son chen droit en mason. 
475

Et Tybert s'en vait le troton 

Et les galoz et l'anbleüre 

Tant qu'il garde par aventure 

Lez une haie entre deus blez.

Si veit Renart qui fu lassez, 
480

Tant par aveit le jor coru, 

Et de la fein qu’il ot oü: 

Si n'aveit en li qu'aïrer. 

Et Tybert prist a devaler 

Le val et Renart l'aperceit. 
485

Trois feiz se seinne, quant le voit, 

Molt le regarde apertement, 

N'osse pas croire fermement 

Que ce fust Tybert qu'il veit la. 

Et Tybert qui bien veü l'a, 
490

Ne fet pas semblant qu'il le voie, 

Ainz chevace molt bel sa voie. 

Einsi s'en vait molt cointement, 

Ses piez regarde molt sovent 

Et puis son cors de chef en chef. 

Un capel ot mis en son chef 

Qu'ert d'eglenter et de cherfueil. 

Et Renart regarde a un ueil, 

Bien veit tote sa contenance. 

Et dit Renart «Par la membrance, 
500

Par les plaiez, par la mort beu, 

Ne sai ou sui ne en queil leu, 

Ne sai que c'est que je voi la. 

Se c’est Tybert, qui l'adoba?

II me resemble chevalier: 
505

Vois por le cuer beu, mes cloistrer. 

De livres porte a grant plenté, 

Il est esleüz a abé
He Dex, et de queile abeïe?

De Clervauz ne sereit ce mie?
510

Nenil, mes il i a abé. 

Molt sui honis, par le cuer bé, 

Que je n'en osse a lui parler. 

Il me fereit tost afoler 

Et leidir a son palefroi. 
515

Il le meine par grant esfroi, 

Ce soit par sa malaventure! 

Si sera ce, g'i metrai cure, 

S'a lui me puis acompainner. 

Mes nel sai conment areisnier. 
520

Gel corroçai je ui matin, 

Por ce ne m'os en son cemin 

Metre n'a lui abandoner.» 

Et Tybert conmence a chanter 

Une chançon tote de Rome, 
525

Onques si bele n'oï home. 

Et quant laissié ot a chanter, 

Si conmença a regreter 

Renart que hui mein l'ot laissé. 

«Dex! - fet il - tant sui corocié 
530

De Renart que ne puis trover.

Se ge le poïsse encontrer, 

Molt le meïsse ore en grant pes, 

Mes escuiers fust oan mes.»
Lors se raquelt a estargir, 
535

Son cheval fet avant saillir 

Et dist «Qu'est Renart devenus?

Ce poise moi qu'il est perduz.»
Et Renart qui bien l'ot oï 

Est meintenant en pies salli 
540

Et dist «Gie ne sui pas perduz, 

Sire, que bien soiés venuz 

Et que beneoit jor aiez!»
Et Tybert s'est lors afichiez 

Sor les estriers, si le regarde, 
545

Et de parler un pou se tarde. 
(63)

Et Renart est avant venuz 

Et li dist «Sire, bons saluz 

Et bon jor vos soit hui donez!»
«A qui es ce que vos parlez? -
550

Fet soi Tybert - a vos qu'ateint?» 

«Sire, je di que Dex vos meint 

Et doint goie et bone aventure!»
«De vostre salu n'ai ge cure - 
Fet soi Tybert - ce que ge vueil 
555

Ai ge trestot et si me doil 

De Renart que ne puis trover. 

Ge le voloie o moi mener 

A seint Martin a Blaengnié: 

Que g'ai de li molt grant pité. 

Et ge vois la messe chanter: 

L'iglise m'estuet deporter 

Jusqu'à huit jors por le provoire 

Qui est alés a une foire 

A Dol, ce dient, en Bretaingne. 
565

Ja Dex ne doint que il reviengne! 

Robe va querre a sa putein. 

Si m'estuet la chanter demein 

Et ge n'ai clerc qui me respoingne.» 

«Ge ferai bien ceste besoingne, 
570

Le mester sai de chef en chef. 

Bien vos aiderai, par mon chef - 

Fet soi Renart - se vos volez. 

Ge sui celui que vos querez, 

Renart vostre bon conpaingnon.» 
575

«Va ta voie - fet il - bricon! 

Tu es Renart?» «Voire par foi.»
«Mentiroies en tu ta foi?»
«Oïl voir» ce a dit Renart. 

«Va ta voie - fet il - musart! 
580

Renart ne s'osereit veoir 

Devant moi por nul estovoir, 

Quar il m'a hui molt ranproné
Et molt corocié et gabé.» 

«Ja n'i ot se paroles non.» 
585

«Si ot, il fist grant mesprison 

Qui iloc me laissa par moi 

Ou iere alez en bone foi 

O li esbatre en conpainnie. 

II ne fist mie cortoisie. 
590

Mes or me di, se Dex te gart, 

Se tu me veïs hui Renart.»
«Nenil certes jor de ma vie, 

Ge ne vos en mentisse mie» 

Ce li a Renart respundu. 

«Mes, Tybert, vos ai ge veü.» 

«Avez oï, par le cuer bé. 

Con m'a or cil vileins gabé!» 

«Gabé? de quoi? oncor i pert, 

Dont n'estes vos mie Tybert.» 

«Oïl voir». «Et je Renart sui, 

A cez enseinnes que je hui 

Vos trovai sor la roche en haut 

Ou vos vos tostissiez au chaut.»
Tybert respont «tu as voir dit. 
605

Mes or me di, se Dex t'aït, 

Se ge t'enmoin avocques moi,

Seras me tu de bone foi?»
«Certes oïl - ce dit Renart -
Mes or me dites par quel art 
610

Vos avez tel harnois conquis.» 

«Ja me cuidoient avoir pris

Li garchon Guillaume Bacon, 

Quant un prestres a esporon 

I vint sor son cheval amblant. 
615

Et il descendi meintenant 

Et cuilli ne sai quans bastons. 

Si m'asailli conme dragons. 

Et ge vi en pres le cheval 

Desoz l'arbre tot a estal. 
620

Conmençai moi a devaler, 

Et il me pristrent a huer 

Lor chiens qu'il me voloient prendre. 

Mes je n'oi cure de descendre, 

Ainz sailli entre les arçons, 
625

Et il con uns esmerillons 

S'en va a tot moi meintenant.

Quant ge m'aloie regardant,

Vi le prestre dolant et las

Qui me sivoit plus que le pas; 
630

Toz lez os li orent quassés 

Por ce que lor ere escapés. 

Apres moi vint, si m'arainna 

Et son polein me demanda. 

Et ge si le questionai, 
635

De gramaire li demandai, 

De soffime et de question: 

Ne me sot respondre un boton. 

Quant ge l'oi fait de tot conclus, 

Ge m'en parti, il n'i ot plus, 
640

Et sil rovai aler aprendre 

Et a autre mester entendre.» 

«Sire Tybert - ce dit Renart -
S’ore i estoient li set art 

En ces livres que vos aves,
645

Bien nos auroit Dex asenez.

Escoles porreen tenir 

Et riches homes devenir.» 

«Par foi - dit Tybert - ge ne sai : 

Qu'onques es livres ne gardai.» 
650

«Non? - dit Renart - or i gardons,

Descendés et si destrossons.» 

«Non ferai, quar il est trop tart. 

Mes alez en - fet il - Renart, 

Bone aleüre a Blaainnié.» 
655

«Conment! iroie ge a pié?»
«Bien, si vendrés encontre moi, 

Si recevrez mon palefroi 

Et as genz irés demander, 

S'il i a cors a enterrer 
660

Ne nul enfant a batizier, 

Que tost l'aportent au moster. 

Et ge i serai orendroit.» 

Renart dit qu'aler ne porroit, 

Que trop a les piez depeciez, 
665

Si est lassés et travelliez, 

Ne manga hui, ne puet aler 

S'il nel laissoit un pou monter. 

«Montez - fet Tybert - vistement.»
Atant vet Renart, si se prent, 
670

Si est montez derere lui: 

Il li dira par tens anui. 

Or sont li baron a cheval. 

Si chevacerent contreval. 

Si s'en fuient grant aleüre 
675

Parmi le val d'une cuture: 

Tybert devant, Renart derere. 

Qui se porpensse en qel manere 

Il metreit Tybert a raison. 

«Tybert, par ta confession, 
680

Di que de cest cheval feras. 

Donras le tu, ou le vendras?»
«Ge le vendrai» Tybert a dit.
«Et por conbien, se Dex t'aït, 

Le donras tu? va, di le moi.»
685

(64)

«Gel te dirai, et ge por coi?

Voldroies le tu acater?»
«Oïl, se tu le vous doner 

A raison et a droit esgart: 

Por conbien aura ge ta part?»
690

Fet soi Renart. «Or di reison, 

A i dont nus part se ge non?»
Ce dit Tybert «Gel gaaingnai.»
«Et ge por quoi n'i partirai, 

Sire Tybert? » ce dit Renart.
695

«Par foi tu n'i auras ja part -
Fet soi Tybert - male ne bone.»
«Si aurai , se raisson le done -
Et dit Renart - Por le cuer bé, 

Ne sui ge autresi monté
700
Con vos estes, sire Tybert?

Trop est vostre barat apert 

Qui me volés de conpaingnie 

Giter par vostre trecerie. 

Et es livres et el cheval 
705

Partira ge tot par igal 

Et mot a mot et foil a fueil.»
«Male gote te cret ainz l’eil,

Diable, Renart, es tu ivres?

Que feroie tu de mes livres?
710

Ja n'i ses tu ne q'une chevre.» 

«Si te puisse tornoier fievre 

Con rien n'i sai! - ce dit Renarz -
Ge sai plus de toi les trois parz.»
«Ses tu rien de dialetique?»
715

«Oïl, tote qiqueliquique.»
«Respondras moi se ge t'opos?»
«Oïl, par derere mon dos.»
«Or antent dont a l'argument!

Ge di, pain d'orge et de forment, 
720

Si di, pain de forment et d'orge.»
«Male aventure ait einz ta gorge 

Que pain d'orge soit de forment.»
«Tu l'as entendu malement -
Fet soi Tybert - ce n'i a mie: 
725

Tu sez trop pou d'estrenomie. 

Se l'argument te puis prover, 

Leras m'en mon cheval mener?»
«Oïl, et se tu pues faillir, 

Dont ne m'i lairaz tu partir?»
730

«Oïl voirs, lors i partiras.»
«Or orrai dont que tu diras.» 

«Ge dirai dont, por estre quite, 

Que cil n'abat pas qui ne luite. 

Or entent dont a la provance, 
735

Si apareille ta faillance. 

J'opos cest point que de forment 

Fet en un pain tant seulement, 

N'i a orge ne autre blé.»
«Cel point m'avoes tu enblé -
740

Ce dit Renart - or di avant!»
«Beax amis, et puis si di tant 

Que l'en feit d'orge un autre pain 

Trestot pur et sans autre grein:

Sont ce deus pains? Que t'est avis?
745

Nenil certes, tu as mespris, 

Il ne puet estre que un pain. 

Dont n'est il q'un filz a putein -
Fet Tybert - en trestot le monde.» 

«Tu menz.» «Mes tu, Dex le confonde! -
750

Ce dit Tybert apertement -
Parmi la veüe qui ment 

Deçoüz es par ta faillance, 

Tu as fet trop povre semblance. 

Dont ne sera que unes meins. 
755

Sanz dis blez ne puet on dis pains 

Fere, de chascun un par soi?

Sont ce dis, par la toe foi? 

Or garde con tu ses les arz.»
«Va ta voie - ce dit Renarz - 
760

Dont n'est blez blez, dont n'est pain pain?»
«Oïl, e vos fil a putein -
Fet Tybert - par ceste reson 

N'i a nule desfension, 

Mes entr'auz a grant diferance.»
765

«Avoi! vos aves mangé tence - 

Fet Renart - si voles tencer 

Et mellee a moi conmencer.»
«Non faz, mais vos n'estes pas saje, 

Et itel gre a qui chien nage. 
770

Quant je vos oi par bone foi 

Monté desor mon palefroi, 

A chalenger le conmenchastes,

Meintenant que vos i montastes.

Vus ne feïstes pas savoir, 
775

Si ne conquert om pas avoir - 

Ce dist Tybert - par son genler.»
«Bien le poés laisser ester - 

Fet soi Renart - ge me jooie.»
Puis dist en bas «s’en ceste voie 
780

Ne vos fas annui et pesance,

Dont sa ge poi de nigromance. 

Se anchois que nos departoms 

N'est remendez cist peliçons,

Ja Dex ne me leist jor plus vivre.»
785

Tant ont chevaucé a delivre 

Et tant ont entr'eus desputé 

Qu'il sont en Blaeigni entré. 

Desoz la vile enmi les pres 

Si ont lor livres destrossez. 
790

Lor cheval laisserent aler 

A l'erbe pestre et saouler, 

Si s'en tornent vers le moster. 

Pres estoit ja de l'anuiter, 

Si s'en erent alez lez gens. 
795

Au moster vienent, s'entrent ens: 

Les lampes furent alumees 

Et lez genz s’en furent alees. 

Ce dit Renart «Or comenchez! 

Par Deu, trop vos estez targiez:
800

Sanz vespres oïr s'en vont tuit.»
«Sire Renart, ne vos anuit, 

Il lor avespirra asez. 

Mes cez chandelez alumez -
Ce dit Tybert - que le service 
805

Doit l'en dire a treit en l'iglise 

Et fere le mester molt bel. 

Ovrez les huis de çou chancel, 

Nos i verron oncor molt cler. 

As antienes m'estuet torner, 
810

Et vos repernes çou sauter. 

Si tornez a vostre mester, 

A ces versez et a ces saumes!»
Et Renart aquelt a ses paumes

Plus menu ces fous a torner 
815

Que vos ne poïssiez conter. 

Quant a lor mester sont torné,

Si se sont amedoi levé. 

Tybert vesti le sorpelis, 

Apres est vers l'autel sailliz. 
820

Tybert son capelet osta, 
(65)

En tel manere conmença 

«Domine, labia mea»

«Si t'aït Dex, con ce i a 

 - ce li a respundu Renart - 
825

Ce sont matines, fol musart, 

Que tu nos vous por vespres dire.»
Et Tybert conmença a rire, 

Si li a dit «que i a dont?»
«Deus in adjutorium -
830

Fet Renart - el conmencement 

Doit en dire premerement.

Dant Tybert, ou vos estes ivres. 

Ou rienz ne savez en cez livres. 

Ahi! que ne vos ont oï
835

Ou l'arceprestre ou dant Davi, 

Ou le prestre de la folie! 

Quidiez qu'il ne risissent mie, 

S'il vos oïssent autresi 

Con moi e vos avom oï
840

En tel manere conmencer?»
«Fox, jel fis por toi essaier. 

Ge ne quidoie pas por voir 

Que tu fusses de tel savoir. 

Mes or t'a ge bien esprové. 
845

Se remeindre vous cest esté 

En ceste vile et sejorner, 

Molt te ferai garbes doner.»
«Ja est ce bien - ce dit Renart - 

Mes dites vespres, qu'il est tart.» 
850

Lors aplagne Tybert son chef,

Si reconmence de rechef. 

Deus in adjutorium dit, 

Et Renart les antenes lit. 

Si ont chanté salmes et vers 
855

Molt hautement a deus envers, 

Les antienes mout hautement: 

Le capitre dist simplement 

Sire Tybert, et dan Renart 

Redit le verset a sa part. 
860

Si ont chanté ensamble a ligne, 

Tot mot a mot et tot a ligne. 

Sire Renart les versez dist 

Et dant Tybert lez responz fist.

L'antiene del Mangnificat 
865

Cele dit dant Tybers li chaz, 

Et Renart l’a bien entoné 

Et gloriosement chanté. 

Apres chantent, si con moi semble, 

Lor antiene ambedui ensanble. 
870

Tybert a dit apres le vers, 

Renart li respont a envers. 

Puis dit Tybert en sa reison 

Moult bel Dominus vobiscum. 

Renart li respont hautement, 
875

L'oroison dist apertement 

Tybert et le per omnia, 

Devant l'autel s'agenoilla. 

Et Renart respondi amen, 

Puis li a dit «Levés vos en 
880

Et si alés clore ces huis. 

Ge dirai benedicamus.» 

Atant a Renart envaï

Un benedicamus farsi 

A orgue, a treble et a deschant, 
885

Que il n'a home ai vaillant 

El mont, ne si mesaaisé, 

De soi n'oüst gregnor pitié, 

S'il oïst Renart, que de lui. 

Tot le mont repeüst d'ennui 
890

Renart de son seri chanter. 

Deus liues poïssiez aler

Ainz que il l'oüst parfiné. 

Et Tybert si a l'uis fermé 

Qui molt esteit de chanter las, 
895

Si dist le Deo gracias. 

Apres ont conplie chantee, 

Et quant l'orent tote finee 

Si prist l'un l'autre a aresner, 

Et Renart a parlé premer. 
900

«Sire Tybert - ce dist Renart - 

Ge voudroie savoir quel part 

Ge aurai de tot le gaaing, 

S'en ceste vile o vos remeing. 

De la disme de ces porceax, 
905

De ces brebiz, de ces veax, 

De cez pocins, de ces oisons, 

Dites conment les partirons. 

De l'oblacion et dez leiz, 

Dites et devisés en pes 
910

Conbien j'en aurai a ma part.»
«Vos en aurés trestot le quart - 

Ce dit Tybert - s'on le me loe.»
Et Renart li a fet la moe. 

«Conment - fait il - por le cuer be 
915

N’ai ge autresi bien chanté 

Anuit a vespres conme vus? 

Et autant sui religious 

Et nez et prodom de ma mein. 

Sera ge plus filz a putein 
920

Que vos, que n'aurai de la dime 

Autretant cume vos meïme, 

Et de tote l'oblacion?» 

«Renart, tu me tienz a bricon -
Fet soi Tybert - ge le t'afi. 
925

Ne m'as oncor gaires servi 

Et si veuls ja a moi partir.»
«Partir? nun voil, ainz voil oïr, 

En quoi ge m'i porrai fier, 

Se ci me siet a demorer.»
930

«Ja se tu es de bone foi, 

Te plivis loiaument ma foi, 

L'une moitié te partirai 

De ce que je gaengnerai 

De morz, de viz et d'aventures, 
935

D'offrandes et de sepultures, 

Et tu me soies bon ami.»
«Ge l'otroi - dist Renart - ensi, 

Mes certes ge ai molt grant fein.» 

«Se tu voloies mangier pain, 
940

Ves en la un les cel autel.»
«Ge n'en mangai onques de tel -
Fet Renart - a jor de ma vie, 

Mes de formage auroit i mie?» 

«Par foi, ne sai.» Tybert a dit. 
945

Atant garda avant, si vit 

Une toueille envelopee 

En une fenestre botee: 

Deus en i ot entorteilliez, 

Li uns fres et li autrez viez. 
950

Tybert les trait de la toaille. 

«Dex aïde! ce n'est pas faille 

Que chascun aura ja le sien.» 

«Par foi - dit Renart - ce est bien. 

Meis donés moi cel blanc, cel mol.» 
955

«Conment volés vos sambler fol - 

Ce dit Tybert - sire Renart? 

Cest dur aurés a vostre part: 

Que il est bon a cuer tenir, 

Et qui le voudroit departir, 
960

Asés durroit plus que cestui.» 
(66)

«Volés le vos metre en estui? - 

Fet Renart - celui me donés.»
«Ja par mon chef n'en mangerez -
Ce dit Tybert - grant ne petit.» 
965

«Par le cuer be - Renart a dit - 

Dont estes vos vers moi trichere.» 

«Or va ta voie, fol licherre ! 

Demein au soir auras cest mol.»
«Or m'avés entercié a fol - 
970

Fet Renart - en la moie foi. 

Et si me mentez vostre foi, 

Si vos en apel a Ruen 

Ou devant Huon le doien 

Au convent a la confrarie.» 
975

Que que Renart Tybert envie, 

Si a Tybert tant esploitié 

Qu'il a le formache mangié, 

S'en a Renart oü grant doil. 

Il  en oüst oü son voil, 
980

Mes ne puet ore estre autrement. 

Entre ses denz dit belement 

«Se hui ne sui de toi vengiez, 

Molt en sera mes cuers iriez.» 

Lors a son formace entamé, 
985

Que il estoit molt afamé. 

Si en manja tant con il pot. 

Et quant asez mangé en out, 

L'autre lia en son giron, 

Que il portera en maison. 
990

Mes entretant con il manja, 

Totes voies se porpensa 

Conment Tybert conchiereit 

Qui si mal parti li avoit. 

Lors a Tybert a raison mis 
995

«Sire, se g'ai vers vos mespris 

De ce que ge vos ledenjai, 

Onques mes de tel ne manjai. 

Molt a esté bon le formage, 

Et vos partistes conme saje 
1000

Quant vos me donastes cestui. 

Mes il me torne a grant anui 

Qu'anuit nos somes oblié 

Que nos n'avom mie soné 

As vespres ne a la vigille.»
1005

«Vos me dites voir, par seint Gile - 

Ce dit Tybert - car i alons 

A ces cordes et si traions!» 

Atant sont as cordes venu. 

Renart qui plus voiziez fu, 
1010

Dist que il sonereit avant. 

As cordes, s'aert meintenant, 

Mes ne pot de terre soner, 

Sor un banc le convint monter: 

Des cordes fist un las corsor, 
1015

A son col le mist tot entor 

Et ses deus pies avoc devant. 

Tybert le va molt regardant. 

Et il prent les cordes as denz, 

Si sone tant que neiz lez genz 
1020

Qui dormoient, sont esvellé. 

Mes le las ot si adrecé
Qu'il ne pooit mes corre aval. 

Mes trop savoit Renart de mal 

Qui as denz les cordes osteit. 
1025

Tybert de ce ne s'en gardeit, 

Ançois quidoit q'o les deus piez 

Sonoit, qu'avoit avoc leiez. 

Et quant il ot asés soné, 

Si s'est molt bien del laz osté. 
1030

Et dit Tybert «Or est il droiz 

Que je sone la moie foiz.»
Et dit Renart «Par seint Richer, 

Gel veil, et que boive un sester 

De vin cil qui pis sonera.» 
1035

«Dahez ait qui le voiera - 

Ce dit Tybert - or seit einsi.»
Atant s'en est en piez sailli. 

Si est desus le banc montés 

Et el laz a ses piez botés 
1040

Et apres i bota son col, 

Je cuit qu'il s'en tenra a fol. 

Les cordes a prises as denz. 

Lors primes le voient les genz 

Qui vindrent au moster garder 
1045

Qui ce est qui tant puet soner. 

Atant Renart Tybert aresne: 

«Buer montastes - fait il - el chesne 

Ou le provoire vos trova 

Qui en cest leu vos envoia. 
1050

Ice dites, ne vos plaist il?» 

Si con Tybert vout dire «Oïl.»
Et conme il la boche ovri, 

Li laz par le col le sesi. 

Quant les denz de la corde osta, 
1055

Li las entor le col serra 

Et avoc furent li dui pié 

A quoi auques est aligié, 

Que meintenant fust estranglé 

Se li pié estoent osté, 
1060

Quar o les piez li laz eslesse. 

Et dit Renart «Estes aese?

Ne savés mie bien soner. 

Estés, je vos irai oster.»
Tybert quide qu'il die voir. 
1065

Et Renart qui enviz dit voir, 

Quant du laz le dut delivrer, 

Si li ala le banc oster 

Que il aveit desus ses piez. 

Or est Tybert plus enlaciez. 
1070

Or ne s'a il sor quoi ester, 

Et tot jors fait les seins soner. 

Et quant il s'en quide escaper, 

Renart le conmence a gaber. 

Envers lui est avant passez, 
1075

«Ha ha! - fait il - ore est asés. 

Sire Tybert, ce est anui. 

Conment ne finereiz vus hui?» 

Et Tybert conmença a grondre. 

«Conment, ne me denniez respondre? - 
1080

Ce dit Renart - orgoil, orgoeil. 

Male aventure aient mi oil 

Se ge ne vus faz sorde oreile: 

Voe me faites or la dorveille 

Qui ici vos vois aresnant. 
1085

Ne ne me proisiez mie tant 

Que vos vueilliez a moi parler. 

Conment? volez vos ja monter 

Lasus amont a Damledeu? 

Avoi, Tybert, ce n'est pas jeu. 
1090

L'en ne monte pas si as nues: 

Dont vos sont ces folors venues? 

Quidiez vos ja estre si seinz 

Que vos ailliez avoc lez seinz, 

Et moi voles gerpir insi? 
1095

Pou aves oncor Deu servi 

Por aler ja lasus en gloire.
(67)

Vos ne feïstes pas memoire 

Ersoir as vespres de la feste. 

Molt vos devroit doloir la teste 
1100

Que toz jors contremont gardés. 

Et a moi por quoi ne parlez? 

Por quoi m'avez si enhaï? 

Ja n'ai ge mie Deu trahi 

Que ne degniez parler a moi. 
1105

Vos me mentez la vostre foi.

Or le m’avez deus feiz mentie: 

Une ore et autre a la partie, 

Quant vos partistes le formage. 

Vos ne feïstes pas que saje. 
1110

Si vos di bien par seint Sanson, 

Que ge vos en tieng a bricon. 

Ne me semblez pas insi mestre 

Con vos doüssiez erseir estre, 

Quant vos me trovastes el val 
1115

Ou chevauciez le cheval 

Qui portoit les livres trosez 

Que aviez au prestre emblez, 

Et son polein par trahison. 

Or en pendez conme laron 
1120

Et si avez or bon chapel. 

Et que ert il or de l'apel 

Que j’avoie envers vos fet? 

Conment ert del aler a plet? 

Vos n'i porrez or pas aler. 
1125

Fetes le vaux contremander 

A la confrarie as noneinz 

Trois semeinez ou un mois meinz. 

Or me ditez, que ferois vos?

Par Deu, trop estes orgellox 
1130

Por estre mestre a povre gent. 

Vos les menrieez malement, 

Se sor euls aviez baillie. 

Ne place Deu le filz Marie 

Que en vos aient lor atente: 
1135

Que il auroient male rente, 

Ne voudreez a ouls parler 

Ne seul de droit oeil esgarder. 

Ge vois ore les huis ovrir, 

Que j'ai oï lez genz venir 
1140

Qui voelent entrer el moster. 

Or doüssiez vostre sauter 

Tenir overt sus voz jenolz, 

Et vos vos estes a trois nouz 

Loiez as cordez par la gole. 
1145

La soüstes vos pou de bole. 

Que dirunt ore li prodome? 

Or ne chantez vos pas de Rome

Si con vos feïstez ersoir. 

Vos doüssiez si bien savoir 
1150

Les set arz, ce deseez ier: 

Or ne vos savés dezlier. 

Folie vos fait tant soner, 

Vos doüssiez laissier ester 

Le debateïz de cez clochez. 
1155

Meuz vos venist pescher as lochez 

Qu'entremetre de tel mester 

Dont vos ne savez prou aider. 

Ne vos en savés entremetre, 

Mes en pris vos voleez metre 
1160

De tenir la marruglerie. 

Vos feïstes molt grant folie.

Ge vos di bien tot a estrox, 

Certes trop estes orgellox. 

Ge quidoie par seint Guion 
1165

Q'a la purification 

Venist ma feme a vos demein. 

Mes ne porroit a vostre mein 

Ateindre s'offrande a baillier 

Ne vostre bele mein baissier, 
1170

Que trop vos estez haut levé. 

Si vos tendreit a fol devé
Et en auroit trop grant poür. 

Et quar me changiés par amor 

Deus maailles por un denier, 
1175

Qu'allors les voldrai envoier. 

Que dites vos? aurai les mie? 

Voiz por le cors seinte Marie, 

S'il deingne a moi parler encor. 

Malement parlerees or 
1180

A un povre home, qant a moi, 

A qui vos estes par vo foi 

De mener loiau conpaingnie, 

Ne deingniez encor parler mie. 

Mes avant volez oïr tot.
1185

Or me respondés mot a mot 

Espoir de ce que je vos di! 

Mes por Deu, sire, je vos pri, 

Ne metez rien a vostre cuer. 

Que ge nel voudroie a nul fuer 
1190

Que vos en oüssiez nul mal. 

Parmi tot ce que el cheval 

Ne voussistes que ge partisse, 

Si volees que je preïsse 

A porter Hermeline a messe. 
1195

Ne vos fu onques felonesse: 

Volenters li devez prester 

Et de vos chandeilles doner. 

Aura le ele, baux douz sire?

Oïl, Damledeux le vos mire. 
1200

C'est bon gre Deu et maugré vostre, 

Ele dira sa patrenostre, 

Que Dex vos doinst honte en cest an 

Ainz que vienge la seint Johan, 

Si aurés vos encor anuit,
1205

Por Deu, sire, ne vos anuit, 

Ge parol volenters a vos,

Et vos estez trop ennuioux, 

Et a moi ne volez parler: 

Voldriez vos tot jors soner? 
1210

Ge vos di bien, ce est folie. 

I sanble, ce seit estoutie.» 

Atant let Renart le gangler 

Qui a l'uis vit aboeter 

Un fort vilein fel et enrievres, 
1215

Hardiz autresi con un levres. 

Au coste ot s'espee ceinte 

Qui tote esteit de roïl teinte,

Qu'il ne pooit issir des es, 

Ne ja par lui n'en istra mes. 
1220

Et quant il vit Tybert le chat 

Qui si fort les cloces debat, 

Et Renart vit ester les lui, 

Tel poor ot et tel ennui 

Que meintenant li pristrent fevres 
1225

Et il s'en fuï con un levres. 

Et Renart est avant passez. 

Si li a dit «Estés, estés.

Fox vileins, par ci cierois.» 

Adont fu li vileins destroiz. 
1230

Quant vit que Renart l'escria, 

Einsi tres grant poor en a 

Qu'il dut estre del sen issu. 
(68)

Onc ne fina, si est venu 

Lasus amont enmi la vile. 
1235

Et Renart qui molt sout de gile, 

S'en est retorné au moster, 

Si esrache un fuel del sauter, 

Si l'a dedens son sein boté, 

Et Tybert a araisoné.
1240

«Sire Tybert - Renart a dit - 

Ge vos di bien, se dex m'aït, 

Que je ne demor plus o vus, 

Que trop estes religious. 

Trop poes por Deu traveller. 
1245

Ge ne porroie tant veiller. 

Ge m'en irai, vos remanez, 

Et vostre offrande rechevez 

Tel con ele ert, ou mole ou dure: 

Que bien sachez, je n'en ai cure 
1250

Ne de la moitié ne du quart.»
Atant Renart de lui se part, 

Si s'en vait droit a une haie. 

Et Tybert de soner s'esmaie, 

Qui de soner fu si ateinz, 
1255

A bien pou que il n'est esteinz, 

Ne ne se pot mes preu eider. 

Et li vileins qui du moster 

Estoit devant Renart torné, 

Si avoit tantost encontré 
1260

Plus de dis vileins toz pleinz d'ire 

Qui tuit li conmencent a dire 

«Et futes vos a cel moster?»
«Oïl - fet il - un aversier: 

I ai veü, jel vos afi. 
1265

N'alez pas en avant d'ici, 

Que as cordes a un diable. 

Ne quidiez pas que ce seit fable! 

Et uns autres s'esta les lui. 

Sachés que il m'ont fait anui. 
1270

Et quant je voil laiens entrer, 

Si me pristrent a escrier, 

Et je m'en fuï conme levres, 

Si m'en sunt ja prises les fevres 

Et autre mal encore asez. 
1275

Si ai esté espoentez 

Que grant poor ai de mon cors. 

Molt a anuiz lor sui estors, 

Et encore me sivent il.» 

«Venez ent arere» font il.
1280

Atant retorne li vileins 

Qui de la fevre estoit ja pleins, 

S'en va avoc ous au moster 

Et si lor dit «Par seint Richer, 

Si m'en creez, n'i entreroiz: 
1285

Quar li deables pent tot drois

Et par le col et par les piez. 

As cordes est bien atachez.» 

«C'est neent» li uns respondi. 

«Or tost - fait il - baron hardi!» 
1290

Atant sont au moster venu. 

Li vileins qui fu esperdu 

S'en vait toz jors traiant arere. 

Molt fu coarz de grant manere: 

Les autres let aler avant. 
1295

Dant Tybert troverent pendant 

As cordes, molt l'ont conjuré
Que il lor die verité,
Se il est bone chose ou non. 

II ne respont ne o ne non. 
1300

Et il l'en ont entreparlé 

Et autre foiz reconjuré. 

Il ne respont ne que devant. 

«Tierce feiz - font soi li auquant - 

Le convient encor conjurer, 
1305

Et se a nos ne vout parler, 

Si l'asaillon hardiement.»
Lors le conjurent erraument. 

Un bachelers prou et hardi 

Plein pie est devant euls salli, 
1310

Si li a dit «Tu qui la pens, 

Ge te conjur de totes genz 

Et de l'apostoile de Rome, 

Que je ne sai nul si haut home 

Fors que sous nostre sire Dex, 
1315

Ge te conjur, se tu es tex

Que tu doies parler a gent, 

Parole a moi isnelement! 

De ta foi et de ta creance 

Te conjur et del roi de France 
1320

Et de trestote la maisnie 

Qu'il meine o lui en chevaucie, 

Et de par le roi d'Engleterre, 

De bois, de pre, de tote terre 

Et de trestote creature, 
1325

De tes eus et de ta faiture, 

Que me diez s'es de par Dé
Ou par celui qui me fist né
Ja te verras tot detrencher, 

Ne vois tu ci mon branc d'acher?» 
1330

«C'est noent» cil ont respondu. 

«Avant - font il - baron cremu, 

Assaillon a destre, a senestre!» 

Atant vint la mescine au prestre, 

Si li passe conme devee:
1335
«Avez vos - fait ele - rovee 

Ceste iglise par pute estreine? 

Ja est el mon seignor demeine. 

Ja conperrez, se Dex me saut, 

Se ma conoille ne me faut.»
1340

Lors li passa a sa quenoille 

Et cruelment le dos li roille. 

Et Tybert durement tressaut: 

Et por neent, rien ne li vaut, 

Que il ne lor puet escaper. 
1345

Lors saut le quointe bacheler,

Celui qui s'espee avoit traite, 

Fiere envaïe li a faite. 

Celui qui tant l'ot conjuré 

Est meintenant vers lui alé: 
1350

Entor son braz torelle a masse 

Son mantel, et puis si li passe. 

Segniés s'est et puis veit avant, 

Un coup li done en reculant, 

Que les mailles de la pelice 
1355

Li freint et delace et delice. 

Si le feri de grant aïr: 

A terre en fait un pan venir, 

Mes ne l'a en char adesé 

Q'el poin li est le bran torné. 
1360

En tornant descendi aval, 

Ne li a fet gairez de mal. 

«Ves - fait il - con trenche m'espee! 

S'el ne me fust el poing tornee, 

Ja en oüsse pris venjance.»
1365

Lors vint un vilein o sa lanche, 

Se li refet une envaïe. 

A deux meins l'a forment brandie, 

Parmi le cors le vout ferir. 
(69)

Et Tybert li sout bien guenchir. 
1370

Et li vileins outre passa, 

A une piere s'acopa: 

Sachés que la lanche a brisee 

Et une coste a pechoiee. 

Et le bacheler o l'espee 
1375

Qui ot s'aleine recovree 

Et tot repris son hardement, 

Li est passés hardiement. 

Li bacheler ot non Guillame 

Ferir le quida sor son haume, 
1380

Mes a cestui coup a failli, 

Que Tybert li a bien guenci: 

Ne l'a mie a cel coup ateint, 

L'espee entre ses poins li freint. 

Et il li passe o le tronçon, 
1385
Si le feri el chaaingnon 

Que les las ou il ert laciez 

A a cel coup outre trenchés. 

Et Tybert qui molt esteit laz, 

S'en vait fuiant plus que le pas. 
1390

Parmi l'uis s'en esteit sailliz. 

Et li vileins fu esbaïz 

Qui de lui ocire ert engrez, 

Si lor escrie «Or tost aprez!»
Si l'enchaucent molt durement, 
1395

Et il nes dote de noient 

Que la nuit qui esteit oscure 

Lor a fait perdre, et l'aventure 

Qui li estoit a avenir, 

Qu'il ne deveit mie morir. 
1400

Li vilein s'en tornent atant. 

Et Tybert s'en vait devorant 

Les vileins et la pute au prestre, 

Molt les maudit et tot lor estre, 

Et puis Renart et s'ataïne. 
1405

Que que Tybert einsi cemine, 

Li est venus Renart devant 

En sa voie parfont clinant: 

«Hahi - fait il - bons ordenez, 

Por amor Deu car me donez, 
1410

Que Dex li pere le vos mire, 

De vostre offrande, bauz doz sire! 

Et si me contes de vostre estre 

Que de vostre ordre voudroie estre, 

Que molt vos siet bien cele estole 
1415

Qui le vostre bel col acole. 

Et por Deu, sire, qui l’i mist 

De grant folie s'entremist, 

Qu'ele resemble chaagnon 

A quoi l'en ait pendu laron.» 
1420

«Hahi - ce dit Tybert li chaz -
Male aventure ait tis baraz 

Et trestote la toe foi!» 

«Dites vos - fait Renart - a moi?» 

«Oïl voir» Tybert respondi.
1425

«De quoi vos a ge mal parti, 

Sire Tybert ? - Renart a dit - 

Trestot avez sanz contredit, 

Vostre offrande tote l'aiez! 

Estes vos ore bien paiez? 
1430

Anuit aves parti et pris. 

Et d'itant avez vos mespris 

Que cil n'en a noient oü

Qui a la vigile o vos fu, 

Renart vostre bon conpaingnon. 
1435

Mes tenez vos, si oiez mon, 

Que dedenz cest brief ici a. 

Que orendroit le m'envoia 

Mi sire Huon le deien, 

Et si vos mande qu'a Roein 
1440

Soiés lundi devant manger 

Tot prest a ore de plaider 

Encontre le prestre del Brueil

Qui a escrit dedenz cest fueil 

Trestot quanque il i vout metre. 
1445

Orendroit le me fist tremetre, 

Et se vos bien ne m'en creez, 

Venez avant, si i gardez!

Et plus i a encore el bref, 

Qu'il vos contredit, par mon chef, 
1450

Le moster, et met en defois. 

Vos n’i chanterez mes des mois, 

Ne mes ouan de si que la 

Que aurés de fide lesa 

Respundu devant l'archevesque; 
1455

Ou a la cort devant l'evesque 

Mon seignor Gauter de Costances, 

Avon nos mises noz sentances, 

Li prestres et je sanz mentir. 

Ensamble vos volom tenir -
1460

Fet soi Renart - se vos volez.»
Lors par fu Tybert adolez, 

Tristres et doleros et laz. 

Que por les cox, que por le gaz. 

Si s'en vait droit a sa meson. 
1465

Si departent li conpaingnon, 

Ce dit l'estoire qui ci fine. 

S'en vait Renart a Hermeline. 

Si encontra un cras oison 

Qu'il enporta en sa maison. 
1470
A sa feme atorne a manger 

Qui molt en avoit grant mester, 

Et si li a trestot conté
Conment Tybert l'avoit mené,
Conment le prist a achoisson. 
1475

Ce vos dit Richart de Lison 

Qui conmenche a ceste fable 

Por doner a son connestable: 

Se il i a en rien mespris, 

II n'en doit ja estre repris, 
1480

Se il i a de son langaje: 

Que fox naïs il n'iert ja sage 

N'il ne vout gerpir sa nature. 

Que Dex nostre sire n'a cure. 

Toz jorz siet la pome el pomer. 
1485

Ne vos veil avant rimoier.

